## El Consell aprova un conveni amb la Universitat Politècnica de València en matèria de dades obertes

*** L’acord permet integrar el catàleg de dades obertes de la UPV en el portal de dades obertes de la Generalitat**

El Consell ha aprovat un conveni de col·laboració entre la Generalitat i la Universitat Politècnica de València (UPV), amb l’objectiu d’integrar de manera automàtica i periòdica els conjunts de dades obertes de la UPV en el portal de dades obertes de la Generalitat.

La col·laboració amb la UPV permetrà reforçar la interoperabilitat i ampliar la disponibilitat d’informació pública a la qual pot accedir la ciutadania.

Amb este acord, el Govern Valencià reafirma el seu compromís amb la transparència, la col·laboració institucional i l’impuls a la reutilització de la informació pública com a ferramenta per a una administració més oberta i eficient.

A través d’este conveni es busca fomentar la col·laboració entre les administracions públiques valencianes en matèria de dades obertes, d’acord amb les línies de treball arreplegades en l’Estratègia de govern obert de la Generalitat 2023-2027, que reconeix les dades obertes com un recurs essencial per a la transparència, la rendició de comptes i l’obertura institucional.

Així mateix, executa la Llei 1/2022, de transparència i bon govern de la Comunitat Valenciana, que establix el portal de dades obertes com a punt comú d’accés i difusió de la informació reutilitzable de l’Administració i el seu sector públic.

El conveni no implica obligacions econòmiques per a cap de les parts i tindrà una duració inicial de quatre anys, amb possibilitat de pròrroga per un període addicional de fins a quatre anys.

Fecha: 08/07/2025